CELEX: 32011R1200
Language: hu
Date: 2011-11-18 00:00:00
Title: A Bizottság 1200/2011/EU végrehajtási rendelete ( 2011. november 18. ) egyes áruk Kombinált Nómenklatúra szerinti besorolásáról

23.11.2011   
            
            
               HU
            
            
               Az Európai Unió Hivatalos Lapja
            
            
               L 305/6
            
         A BIZOTTSÁG 1200/2011/EU VÉGREHAJTÁSI RENDELETE
   (2011. november 18.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy a tagállamok vámhatóságai által kibocsátott, e rendelet rendelkezéseitől eltérő tartalmú, az áruk Kombinált Nómenklatúra szerinti besorolására vonatkozó kötelező érvényű tarifális felvilágosítást a jogosult – a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (2) 12. cikke (6) bekezdésének alkalmazásában – három hónapig továbbra is felhasználhatja.
            
         
               (5)
            
            
               Az e rendeletben előírt intézkedések összhangban vannak a Vámkódex-bizottság véleményével,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   A tagállamok vámhatóságai által kibocsátott, e rendelet rendelkezéseitől eltérő tartalmú kötelező érvényű tarifális felvilágosítás – a 2913/92/EGK rendelet 12. cikke (6) bekezdésének alkalmazásában – három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. november 18-án.
      
         
            a Bizottság részéről, az elnök nevében,
         Algirdas ŠEMETA
         
            a Bizottság tagja
         
      
   
   
      (1)  HL L 256., 1987.9.7., 1. o.
   
      (2)  HL L 302., 1992.10.19., 1. o.
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Kézi működtetésű, mechanikus készülék, amely egy tartályba folyadékokat adagol térfogatos elemzés céljából (ún. digitális titrátor).
                  A készülék egy szabályozható mechanikus adagolót foglal magában, melyen külön helyet alakítottak ki egy patron, egy adagolótárcsa, egy mechanikus számláló, egy számlálónullázó tárcsa és egy fogantyú számára.
                  A titrátor precíziós adagolóműszer, amely az adagolótárcsa minden elfordulásakor az elemezni kívánt folyadékhoz (az analit) egy csepp titrálószert adagol. A csepp az alkalmazott titrálószer fajlagos térfogatú mennyiségét tartalmazza. A titrátor által a folyadékhoz adagolt cseppek számát a számláló mutatja.
                  Az elemzés eredményét az adagolt titrálószer-mennyiség által az analitban kiváltott kémiai reakció alapján lehet megállapítani. A titrálószer mennyisége a cseppek számának és az alkalmazott titrálószer fajlagos térfogatának a szorzata.
               
               
                  8479 89 97
               
               
                  A besorolást a Kombinált Nómenklatúra értelmezésére szolgáló 1. és 6. általános szabály, valamint a 8479, 8479 89 és 8479 89 97 KN-kód szövegezése határozza meg.
                  Mivel a készülék nem folyamatosan végez folyadékcserét, folyadékszivattyúként a 8413 vtsz. alá történő besorolása kizárt.
                  A készülék nem használható titrálószerek vagy analitok vegyi elemzésére. Ezért fizikai vagy vegyi analízisre szolgáló készülékként és műszerként a 9027 vtsz. alá történő besorolása kizárt.
                  Bár a készülék hozzájárul a vegyi elemzés folyamatához, a 90. árucsoporthoz tartozó megjegyzések 2. a) pontja alapján nem tekinthető az ilyen készülékek vagy műszerek alkatrészének vagy tartozékának.
                  A készülék nem alkalmas csövön áthaladó folyadék mennyiségének térfogategységekben történő mérésére. Ezért mérőműszerként a 9028 vtsz. alá történő besorolása kizárt.
                  A készülék csak a folyadékcseppek számát méri, az így adagolt mennyiséget nem. Ebből következően mennyiségmérő vagy -ellenőrző műszerként a 9031 vtsz. alá történő besorolása kizárt.
                  Mivel a készülék nem csak bizonyos egységek (cseppek) összes mennyiségét számolja, hanem elsődlegesen folyadékok fajlagos térfogatú mennyiségét adagolja, mechanikus számlálóval ellátott bürettaként működik.
                  A készüléket ezért a 84. árucsoportban másutt nem említett vagy besorolt, egyedi feladatokra szánt más mechanikus készülékként a 8479 89 97 KN-kód alá kell besorolni.